SET ปิดบวก 1 จุด รอผลประชุม “เฟด” โบรกแนะติดตาม “โควิด” ในปท.-ชุมนุมการเมือง
SET ปิดบวก 1.42 จุด แกว่งทรงตัว โดยวอลุ่มเทรดแผ่วลงช่วงรอประชุมเฟด อีกทั้งหลังขึ้นมาแถว 1,600 ทำให้อัพไซด์จำกัด แนะติดตามโควิดในปท.และชุมนุมใหญ่ทางการเมืองวันอาทิตย์นี้ พรุ่งนี้ตลาดฯคงยังแกว่งไซด์เวย์ต่อไป พร้อมให้แนวรับ 1,590 แนวต้าน 1,610 จุด
26 ส.ค. 2564

โดยนักวิเคราะห์ กล่าวว่า ตลาดหุ้นไทยวันนี้เคลื่อนไหวทรงตัว คล้ายกับตลาดหุ้นภูมิภาคเอเชียแกว่งทั้งในแดนบวก – ลบ โดยวอลุ่มเทรดบ้านเราแผ่วลงช่วงรอการประชุมประจำปีของธนาคารกลางสหรัฐฯ (เฟด) เมืองแจ็คสันโฮล ซึ่งเป็นปัจจัยหลักที่ต้องติดตาม
นอกจากนี้ดัชนีขึ้นมาแถว 1,600 ทำให้ตลาดฯมี Upside จำกัด และสัปดาห์หน้าก็จะมีการอภิปรายไม่ไว้วางใจรัฐบาล  ส่วนการที่ศูนย์บริหารสถานการณ์โควิด-19 (ศบค.) จะคลายล็อกดาวน์ก็คงออกมาไม่แตกต่างจากที่ตลาดคาดไว้ คือ การเปิดห้างสรรพสินค้า และร้านอาหาร
อย่างไรก็ดียังต้องติดตามสถานการณ์การแพร่ระบาดไวรัสโควิด-19 ในประเทศ และการชุมนุมใหญ่ทางการเมืองในวันอาทิตย์นี้ ส่วนนอกประเทศติดตามดัชนีราคาการใช้จ่ายเพื่อการบริโภคส่วนบุคคล (PCE) เดือน ก.ค.ของสหรัฐฯที่จะออกมาในวันพรุ่งนี้ ซึ่งเป็นตัวที่เฟดจะนำมาใช้ในการดูนโยบายการเงินด้วย
สำหรับแนวโน้มการลงทุนในวันพรุ่งนี้ (27 ส.ค.) นักวิเคราะห์ กล่าวว่า ตลาดฯน่าจะแกว่งไซด์เวย์ในช่วงรอการประชุมเฟด พร้อมให้แนวรับ 1,590 จุด ส่วนแนวต้าน 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
7UP มูลค่าการซื้อขาย 4,195.01 ล้านบาท ปิดที่ 1.70 บาท เพิ่มขึ้น 0.13 บาท
KBANK มูลค่าการซื้อขาย 3,869.14 ล้านบาท ปิดที่ 119.50 บาท ลดลง 1.50 บาท
GUNKUL มูลค่าการซื้อขาย 2,992.54 ล้านบาท ปิดที่ 4.82 บาท ลดลง 0.18 บาท
PTTGC มูลค่าการซื้อขาย 2,283.73 ล้านบาท ปิดที่ 62.00 บาท เพิ่มขึ้น 1.50 บาท
GPSC มูลค่าการซื้อขาย 1,754.60 ล้านบาท ปิดที่ 80.50 บาท ลดลง 0.25 บาท
 